শনিবার দুপুর দেড়টার দিকে মতিঝিলের শাপলা চত্বরে বাংলাদেশ বিমানের একটি স্টাফ বাসে আগুন ধরিয়ে দেয়া হয়। মতিঝিল থানার অফিসার ইনচার্জ (ওসি) তফাজ্জল হোসেন বলেন, বাসটি স্টাফ নিয়ে ওই এলাকায় এলে হঠাত্ করে বাসটির পেছনে আগুন ধরিয়ে দেয় দুর্বৃত্তরা। তবে স্থানীয় লোকজন কিছুক্ষণের মধ্যেই আগুন নিভিয়ে ফেলে। হরতাল সমর্থকরা এ ঘটনা  ঘটিয়েছে বলে ধারণা করছে পুলিশ। এছাড়া শান্তিনগরে কর্ণফুলী গার্ডেন সিটির সামনে বিকাল সোয়া ৩টায় যাত্রীবাহী একটি বাসে আগুন ধরিয়ে দেয় হরতাল সমর্থকরা। রমনা থানার অফিসার ইনচার্জ (ওসি) রফিকুল ইসলাম বিষয়টি নিশ্চিত করেন। ফায়ার কর্মীরা আগুন নিয়ন্ত্রণে আনে। একইদিন বেলা আড়াইটার দিকে মতিঝিল পেট্রোল পাম্পের সামনে বিকল্প অটো সার্ভিসের একটি বাসে আগুন লাগে। বাসের সুপারভাইজার আব্দুল মান্না বলেন, ১০/১২ জন যুবক মতিঝিল শাপলা চত্বরের সামনে বাসটিতে উঠে পেট্রোল পাম্পের সামনে যাওয়া মাত্র আগুন আগুন বলে সবাই নেমে পড়ে।